Solidariteit Beweging beplan regsaksie om inperking te skrap | Maroela Media
Solidariteit Beweging beplan regsaksie om inperking te skrap
Die Solidariteit Beweging gaan met regstappe begin om die landwye staat van inperking op te hef.
Flip Buys, voorsitter van die Solidariteit Beweging, sê die voortgesette staat van inperking dien geen doel meer nie en is vernietigend vir lewens en lewensmiddele.
"Dit wen nie meer tyd om hospitale reg te kry nie. Dit voorkom ook nie meer 'n te skerp infeksiekruin nie. Ons hospitale is nie oorweldig nie. Dr. [Zweli] Mkhize sê self ons het die piek bereik, en dit begin nou stadig afplat. Die ekonomiese koste regverdig nie meer die 'voordele' nie. Dit veroorsaak ook nou ál meer ander sterftes wat nie behandeling kry nie," het Buys gesê.
Die staat verloor boonop te veel belastinginkomste wat afgestaan word om die inperkingskoste te delg, en moet nou lenings aangaan wat uiteindelik deur belastingbetalers terugbetaal moet word. "Dit lei net tot nog groter Covid-19-verwante korrupsie."
Onafhanklike aktuarisse se navorsing steun ook die afskaffing, sê Buys. "Ons enigste keuse is nou om die regering op terme te plaas om die afsondering af te skaf. Hulle het die land grootliks 'toegesluit', en weet klaarblyklik nie waar die sleutel is om ons weer oop te sluit nie.
"Hulle klou waarskynlik net daaraan vas omdat miljoene van hul kiesers ekstra toelaes kry, talle salarisse ontvang sonder om te werk en om die sogenaamde 'wit ekonomie' op die koste van belastingbetalers te transformeer. Die ANC wil skynbaar ook nie sy nuutgevonde bykans totalitêre magte laat los nie. Niks is so permanent as tydelike noodmagte vir 'n regering nie," het Buys gesê.
"Ons moet beweeg van staatsdwang na selfverantwoordelikheid. Beskerm die kwesbares, handhaaf gesondheidsreëls, maar sluit die land oop."
Die afplatting is 'n natuurlike proses, en het niks te doen met die voortgesette vlak 3-afsonderingsmaatreëls nie. Buys meen dit is roekeloos onverantwoordelik om 'n landwye staat van inperking te behou terwyl die verspreiding van die koronavirus, soos in die res van die wêreld, uiters streeksgebonde is.
Suid-Afrika kan nie langer die rekening vir hierdie behandeling betaal nie. "Die volgehoue pogings van die regering om 'n lomp nasionale inperking eerder as 'n slim streeksgebonde inperking te volg het katastrofiese gevolge gehad. Daar is weinig bewyse dat dit enigsins verdere voordele verskaf het ná die eerste drie weke – tog is Suid-Afrika nou op dag 130 van 'n staat van inperking wat geen gesondheidsvoordele meer bied nie, geen kurwe afplat nie – net welvaart vernietig. Hierdie siening word onder meer deur die groep Panda ondersteun."
Volgens Buys is die regering besig om ons kleinkinders se belasting te verkwis. "Mkhize se onlangse aankondiging dat die meeste van die veldhospitale wat opgerig is tans nog leeg staan, is 'n aanduiding dat Suid-Afrika wel die vermoë het om die aantal pasiënte wat weens die virus in die hospitaal opgeneem word, te kan hanteer, selfs al kom daar 'n tweede vlaag, maar dat die land nie meer die rekening van die staat van inperking kan bekostig nie."
Intussen word die lenings en geld wat wel beskikbaar gemaak is om die virus te bekamp op groot skaal deur ANC-kaders gekaap terwyl die privaat sektor lamgelê word deur sinnelose inperkingsmaatreëls wat hulle van hul eie en hul kinders se toekoms beroof. Buys meen die afskaffing van beperkende maatreëls op die taxibedryf was tekenend van die ontoepaslikheid van die staat van inperking op Suid-Afrika.
"Deur bloot veiligheidsmaatreëls in alledaagse handel en in die werksplek te volg en kwesbare groepe te beskerm, kan die gesondheidsrisiko van Covid-19 steeds bestuur word, sonder dat ganse industrieë deur regulasies vernietig hoef te word. In die res van die wêreld is getoon dat maskers dra en hande was wel daarin slaag om die virus se verspreiding te vertraag. Daar is geen nodigheid vir 'n verbod op tabak, drank of 'n aandklokreël nie – dit is 'n regering wat uit onbevoegdheid vasklou aan die illusie dat sy bestuur 'n verskil aan die virus se trajek gemaak het."
Buys sê die Solidariteit Beweging se boodskap is duidelik. "Maak die land oop en hou op om mense soos kinders te hanteer. Al wat erger is as die publiek wat hierdie krisis self bestuur, is die regering wat aanhou poog om dit te doen."
Gemeenskap geskok ná 'plaasaanvallers' vrygelaat is
Praat gaan jou niks help nie broer jy is besig met kommuniste. Ons blankes wil nie standpunt in neem nie ons het nie ore nie so hou op moun.
Jip,dit is lankal duidelik dat covid die ideale geleentheid geskep het vir die ANC om hul manifes behoorlik toe te pas………..dit het nou niks meer te doen met lewens red nie.Hoofdoel is nou eenvoudig om die land leeg te dra en hul koffers vol te maak.
Voorspoed met dit. Die regering, maw Dlamini-Zuma en kie, sal dit liewer beveg as opskort. Hulle lugleegtes in die brein is te groot om die omvang van skade reeds aangerig te sien.
Sterkte. Bid vir Solidariteit.
Dis tyd en geld mors, want die regslui is netso kurrup en dan moet daar weer apél aangeteken word tot by arbeidshof.